La XII edició de la Fira del Motor arranca en Gandia com a referent autonòmic i nacional
09 maig 2025

## La XII edició de la Fira del Motor arranca en Gandia com a referent autonòmic i nacional09 maig 2025Última actualització: 09 maig 2025

![](../gestion/img/a48a8248c34e29943490e703bdf8f574c67e5264ca253b3b6882cb52d1da5be1.jpg)  
  

Este matí ha començat la **XII edició de la Fira del Motor de Gandia**, que es podrà visitar fins diumenge que ve, i que ja s’ha convertit en referent autonòmic i nacional. A l’acte d’obertura han assistit l’alcalde de Gandia, **José Manuel Priet**o, i la regidora d’Economia, Empresa, Ocupació i Comerç, **Elena Moncho**. Els responsables municipals han estat acompanyats per **Víctor Moll, Jordi Barón, María Fernández** i **Diego Gallardo** en representació de les 35 cases comercials que des de hui i fins diumenge que ve participaran en l’edició d’enguany, així com altres representants municipals i del teixit associatiu i empresarial de la ciutat.

  
Amb més de 20.000 metres quadrats d’exposició urbana, la fira reuneix més de 1.000 vehicles, 35 cases comercials i prop de 30 marques diferents, incloent 10 noves incorporacions respecte a l’edició anterior. L’espai s’ha ampliat enguany, abastant des del Passeig de les Germanies fins al carrer Vallier, consolidant Gandia com un aparador privilegiat per al sector automobilístic.

  
L’alcalde ha subratllat el valor estratègic de la fira: “_És una aposta per la mobilitat sostenible i un motor econòmic directe per al comerç i l’hostaleria de la ciutat_”. Segons Prieto, l’esdeveniment actua com a tractor econòmic, amb un impacte directe en l’ocupació i el consum local. En 2024, la fira va generar un volum de vendes superior als 11 milions d’euros, una xifra que s’espera superar enguany.

  
La màxima autoritat municipal també ha volgut posar en valor l’aposta per la mobilitat sostenible que es fa des de l’executiu local gràcies a les bonificacions que s’apliquen. En concret, l’ajuntament continua bonificant el 50% dels impostos municipals als vehicles híbrids i el 75% als elèctrics.

  
Prieto també ha volgut agrair al sector la seua aposta per la nostra ciutat: “_el sector del motor genera molts llocs de treball a Gandia i la Safor_”, i ha expressat el seu desig que esta dotzena edició supere les xifres de l’anterior.

  
Elena Moncho, regidora de Comerç, ha destacat el paper dinamitzador de l’esdeveniment: _“La Fira del Motor no sols impulsa el sector, sinó que ompli de vida el Centre Històric, convertint-lo en un gran aparador comercial i de generació d’economia_”. Moncho ha destacat l’ampli ventall de vehicles disponibles en la Fira i ha posat en valor la presència d’empreses que ofereixen serveis complementaris al sector. Sobre l’increment de marques que enguany també han sol·licitat participar en la fira, la regidora ho ha atribuït a l’èxit de les edicions anteriors.

  
Moncho ha convidat la ciutadania i els visitants d’altres comarques i províncies a descobrir la fira, gaudir de les novetats i aprofitar l’experiència de ciutat que ofereix Gandia.

  
També s’ha posat en valor l’aposta per la sostenibilitat: el 37% de les vendes de vehicles en l’edició passada van correspondre a models ecològics, i les previsions per a enguany podrien elevar este percentatge per damunt del 80%, segons va indicar Víctor Moll, representant del sector automobilístic. Moll ha assegurat: “_Gràcies a les 10 noves marques incorporades i al canvi en el tipus de vehicles que s’ofereixen, esperem que el percentatge de vehicles ecològics supere amb escreix les xifres de l’any passat. Enguany sorprendrem amb el mix de productes, i estic convençut que serà un èxit total_”.

  
Per la seua banda, representants del sector com María Fernández han agraït el suport institucional: “L’Ajuntament ens acompanya cada any amb més força i idees renovades per convertir-la en una fira millor any rere any, la qual cosa no és gens fàcil. Esta fira no deixa de créixer i millorar, i esperem que totes les novetats siguen del gust de tots els que ens visiten durant estos dies”.